Kjell Flem

**Kjell Flem** (født 1943) er en norsk komponist, organist og pianist.

## Utdannelse
Flem studerte til kantoreksamen ved musikkonservatoriene i Oslo og Bergen i perioden 1964 til 1969. Samme år begynte han sine studier i orgel med Enzio Forsblom og komposisjon med Einar Englund og Einojuhani Rautavaara ved Sibelius-akademiet i Helsingfors. Fra 1970 til 1972 tok han en bachelorgrad i teori og komposisjon ved St. Olaf College i Minnesota, USA, før han begynte på Northern Illinois University der han avla sin mastergrad i teori og komposisjon i 1975. I 1986 og 1987 var Flem i Japan og forsket i Japansk samtidsmusikk på et stipendium fra Japan Foundation ved Toho Gakuen School of Music i Tokyo, Japan. Under sitt opphold i Japan studerte han også komposisjon hos Akira Miyoshi, som da var president for musikkakademiet Toho Gakuen School of Music i Tokyo.

## Karriere
Flem har skrevet både symfoniske og kammermusikalske verker og solostykker. Musikken hans er blant annet framført av orkestre som Bergen Filharmoniske orkester, Oslo Filharmoniske Orkester, Det Norske Kammerorkester, Sibelius Akademiets Orkester, St. Petersburg State Symphony Orchestra, Orchestre Philharmonie de Radio France, og av anerkjende utøvere som Eva Knardahl, Einar Steen-Nøkleberg, Roberto Szidon, Richard Metzler, Håkon Austbø, Ellen Ugelvik og Torun Stavseng. Blant hans symfoniske verk, kan nevnes *Ultima Thule*, påbegynt i 1969, men urframført først i 1986. Verket ble uframført av Musikselskabet Harmoniens orkester i Bergen og dirigert av Terje Boye Hansen. Urframføringen ble spilt inn av NRK og senere sendt på radio. I 2002 ble denne innspillingen utgitt på plate av Aurora plateselskap. Verket ble også gitt ut av samme selskap i 1995 med Bergen Filharmoniske orkester, dirigert av Othmar Mága. Ultima Thule er den latinske betegnelsen på arktiske strøk og i programkommentaren til verket står det at musikken er utviklet ut fra bilder fra disse områdene. Her utforskar Kjell Flem det klanglige potensialet som finnes i orkesteret, gjennom kontraster og et melodisk materiale som utvikles i ulike instrumentkombinasjoner. Verket har stått på programmet til Bergen Filharmoniske Orkester flere ganger og er også framført av Oslo Filharmoniske Orkester og Sibelius Akademiets Orkester. Et annet sentralt verk av Kjell Flem er *Solar Wind for Strings*. Dette er blant hans hyppigst framførte. Det ble påbegynt i 1989, urframført i 1991, og siste gang revidert i 2003. Det er blant annet framført av Oslo Filharmoniske Orkester, St. Petersburg State Symphonic Orchestra, Vietnam Symphony Orchestra og Det Norske Kammerorkester. Sistenevnte hadde verket på programmet under sin Asia-turné i 2005 hvor de spilte, blant annet i Kuala Lumpur og Hong Kong.Verket ble også valgt av Radio France for framføring på Radio France internasjonale Précense festival i 2004 av Orchestre Philharmonie de Radio France.

*Klaverkonserten* fra 1992 var bestilt av pianisten Håkon Austbø i samarbeid med Landsforeningen Ny musikk. Konserten ble urframført i Grieghallen, 24.09.1992 av Håkon Austbø og Bergen Filharmoniske Orkester med Christian Eggen som dirigent. Det er også framført av Oslo Filharmoniske Orkester og er spilt in for plateselskapet Aurora av St. Petersburg State Symphony Orchestra, dir. Alexander Kantorov og pianisten Sergey Ouryvaev. Konserten ble også framført av Ålesund Symfoniorkester i 2023 med Bjarte Engeseth som dirigent og Itimar Golan som solist.

Korverket *Natten* er skrevet for 8-stemmig kor. Det var bestilt av Ultima Festivalen og framført under festivalen, 8. oktober, 1995 av Oslo Filharmonisk Kammerkor med Stefan Sköld som dirigent. Det er senere spilt in på CD av Det Norske Solistkor. Det har også blitt framført en rekke ganger av andre kor både i inn og utland.

*Jubilus per organo* var bestilt av Bjørgvin Kirkemusikk i forbindelse med innvielsen av det nye orgelet i Bergen Domkirke og fremført av Tor Grønn den 26. september, 1997. Det er senere framført på Nordiska Musikdagar i Stockholm (1998), Ultima Festival i Oslo (1999) og i noen andre norske byer. Verket er nå en del av orgelsuiten Ecclesia in mundo.

*Ecclesia in mundo for orgel* var bestilt av Ålesund kirkelige fellesråd til 100-års jubileet til Ålesund kirke, 13. September, 2009 og ble urframført av Tor Grønn. Prof. Terje Winge har også fremført verket en rekke ganger og har spilt inn verket på CD.

*Cellokonserten* fikk sin urframføring av cellisten Torun Stavseng og Ålesund Symfoniorkester under Lars-Thomas Holms ledelse i 2016.

*Nature for Flute solo* var bestilt av Oskar Sletfjerding med støtte fra Norsk kulturråd og urframført på Kunstmuseet KUBE 14. april, 2010.

I 2013 var han festivalkomponist på FjordCadenza hvor orkesterversjonen av orgelverket *Ecclesia in mundo og* korverket *Du mor* fikk sin urframføring. Orkesterverkene Ultima Thule og Solar Wind ble også framført av festivalorkesteret og Ålesund Kammerkor framførte også korverket Natten ved samme anledning.

*Cellokonserten* fikk sin urframføring av cellisten Torun Stavseng og Ålesund Symfoniorkester under Lars-Thomas Holms ledelse i 2016.

Samme år fikk han en bestilling fra Ålesund Strykekvartett og i 2017 ble *Prisms for String Quartet* urframført av kvartetten.

I tillegg til sitt virke som komponist, har Flem vært en aktiv utøver på piano og orgel. Under sitt opphold i USA, var han solist i Rachmaninovs klaverkonsert nr. 2 med St. Olaf Symphony Orchestra. Fleire av hans orgelkonserter har vært kringkastet i Norge, Finland og USA.

Flem har vært både visepresident i Landsforeningen Ny Musikk og formann for Ny Musikk i Bergen. Han har skrevet musikkanmeldelser for Sunnmørsposten,, Sunnmøre Arbeideravis, Bergens Arbeiderblad og Bergens Tidende. Fram til og med 2008 var han lektor ved musikklinjen ved Fagerlia videregående skole i Ålesund, da han gikk av med pensjon.

## Utvalgte verk
* *Ultima Thule*, påbegynt i Finland i 1969 og senere fullført i USA. Det var hans første verk for orkester. Tittelen er latinsk for «arktiske strøk». 
* *Metal Structures* (1972) 
* *Haiku Sounds* (1975)
* *Solar Wind* for strykeorkester (1989/2003)
* *Piano Concerto* (1992). Urframført av Håkon Austbø og Bergen Filharmoniske Orkester
* *Natten* for 8-stemt blandet kor. Det var bestilt av Ultima-festivalen og framført på denne i 1995
* *Cello Concerto* (2005). Bestilt i 2000 av cellisten Øistein Birkeland. Urframført i 2016 med Ålesund Symfoniorkester og Torun Stavseng
* *Ecclesia in mundo* (2009). Bestilt av Ålesund kirkelige fellesråd i forbindelse med Ålesund kirkes 100-årsjubileum.
* *Nature No. 1 for Flute Solo* (2010)
* *Voggesong til Siri* for 8-stemmig kor (2014)
* *Prisms for String Quartet* (2017)

## Diskografi
* *Ultima Thule per Orchestra*. Fra platen Orchestral Adventures (Aurora ACD 4975, 1995).
* Kjell Flem - *Ultima Thule* (Aurora ACD 5026, 2002)
* *Natten* for 8-stemmig kor. Fra platen Nocturnus. Det Norske solistkor, dirigent Grete Pedersen (Aurora ACD 5022, 2003)
* *Ecclesia in mundo* fra platen Organism (2L-123)

## Referanser


## Eksterne lenker
*  Ultima Thule - NRK-opptak fra Nasjonalbibliotekets arkiver
*  Kjell Flem, medlem av Norsk Komponistforening
*  Verkliste fra NB noter